text: Dommere skal starte hjerter
  14 januar 2012 kl. 18.15
  Når sportsfolk falder om med hjertestop på banen midt under en kamp, er det ofte dommeren, der er tættest på begivenhederne.
  Så nu skal de lære førstehjælp.
  Lørdag var fodbolddommere i Vejle på førstehjælpskursus, for at blive klædt på, hvis de en dag selv skulle stå på banen med en livstruende situation.
  - Vi må sige, at vi er i centrum på banen, og vil være nogen af de første på stedet og kan tilkalde hjælp og måske give livreddende førstehjælp fra start. Så det er vigtigt, vi ved, hvad man kan gøre, siger fodbolddommer Lars Sørensen fra Vejle.
  Det er planen, at idrætsførstehjælp fremover skal tilbydes som led i DBU's uddannelse af fodbolddommere.
  